Først om et år vil institutioner også kunne bruge rejsekortet.

Om man kan lide dem eller ej, så er rejsekort ved at blive en vigtig medpassager for mange rejsende i Danmark.

På nuværende tidspunkt er der ikke en hensigtsmæssig løsning for institutioner. Anders Due, , Centerchef hos Movia.

Og når klippekortene udgår i løbet af sommeren, vil kortet blive den primære betalingsform på mange strækninger i landet.

Men kun hvis man rejser som enkeltperson. Rejsekortet er nemlig ikke udviklet til institutioner.

"På nuværende tidspunkt er der ikke en hensigtsmæssig løsning for institutioner, der skal på udflugt," siger Anders Due, der er centerchef i Movia, der står for den offentlige transport på Sjælland og i Hovedstaden.

Slut med klippekort

Mange institutioner køber normalt en stak klippekort, som de kan bruge, når de tager på udflugt. Men fra 30. juni er det slut med at kunne købe klippekort.

”Institutionen kan enten vælge at hamstre klippekort, som man kan bruge frem til sommeren 2014. Ellers kan man købe en masse klippekort, hvor der er 1-2 klip på eller man kan købe et institutionskort, der er en slags årsabonnement. Det kan betale sig, hvis man er en institution, der tager på mange udflugter," siger Anders Due om mulighederne for institutioner i hovedstadsområdet.

Hos Nordjyllands Trafikselskab arbejdes der i øjeblikket på, at institutioner kan bestille billetter via apps og sms, men underdirektør Nicolai B. Sørensen erkender, at det ikke er "en særlig praktisk løsning".

Fakta Rejsekortet er udviklet til privatpersoner. Man skal bruge sit cpr-nummer, når man opretter det og sætter penge ind på det.

Det betyder, at institutioner og virksomheder ikke kan bruge kortet, fordi de ikke kan bruge deres cvr-numre til køb.

Ikke hensigtsmæssigt for institutioner

For at have et rejsekort, skal man have et cpr-nummer og et dankort, så man kan sætte penge ind.

Derfor kan institutioner ikke bruge rejsekortet, med mindre en af de ansatte foretager bestillingen i eget navn og med eget dankort, og får institutionen til at overføre pengene bagefter.

"Det viser sig, at mange institutioner ikke længere har et dankort, og det er altså ikke hensigtsmæssigt, at det så er pædagogen, der skal bruge sit eget dankort," siger Nicolai B. Sørensen.

Hos Nordjyllands Trafikselskab bliver der derfor diskuteret andre løsninger i øjeblikket. Det er endnu uvist, hvornår de kan træde i kraft.

Arbejder på en løsning

Tanken er, at rejsekortet på sigt skal udvides, så institutioner også kan få gavn af løsningen, når de skal på udflugt.

”Indtil videre, kan man kun bruge cpr-nummeret i forbindelse med rejsekortet, men når rejsekortsystemet er endeligt udviklet i løbet af 2014, forventes det, at man også kan bruge cvr-numre,” siger Michael Steinberg, der er projektleder hos Midttrafik.

Midttrafik er endnu ikke fuldt tilsluttet rejsekortet. Bliver trafikselskabet det, vil det først være om et par år, og til den tid forventer Michael Steinberg, at kortet også har en løsning til institutioner.

"Der ér en løsning på vej, og det bliver også en form for rejsekort, med samme model med tjek ind og tjek ud," siger Anders Due, der håber på, at Movia kan tilbyde institutionerne det nye rejsekort i løbet af sommeren 2014.

Indtil da må institutionerne væbne sig med tålmodighed og finde andre løsninger, hvis de vil på udflugt.